Proposta għal DEĊIŻJONI TAL-KUNSILL li temenda d-Deċiżjoni tal-Kunsill 2007/198/Euratom li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxilha vantaġġi /* COM/2014/0459 final - 2014/0215 (NLE) */





MEMORANDUM TA’ SPJEGAZZJONI 1. KUNTEST TAL-PROPOSTA Il-Kunsill, fil-konklużjonijiet tiegħu tat-12 ta' Lulju 2010 dwar il-Komunikazzjoni tal-Kummissjoni "L-istatus tal-ITER u triq possibbli 'l quddiem", talab lill-Kummissjoni Ewropea biex teżamina u tindirizza l-mod kif il-Kummissjoni, l-Istati Membri u l-Impriża Konġunta għall-ITER u l-Iżvilupp tal-Enerġija mill-Fużjoni "Fużjoni għall-Enerġija" (F4E) għandhom jimplimentaw ir-responsabbiltajiet u l-kompiti tagħhom fuq l-ITER. Ġiet identifikata lista dettaljata ta' azzjonijiet fid-Dokument ta' Ħidma tal-Persunal tal-Kummissjoni "Lejn ġestjoni u governanza robusti tal-proġett ITER" li ġie ppubblikat fid-9 ta' Novembru 2010, li fil-livell internazzjonali kienu indirizzati primarjament lejn l-Organizzazzjoni ITER (IO) u fil-livell Ewropew primarjament lejn F4E. Minħabba l-adeżjoni tal-Kroazja fl-Unjoni Ewropea fl-1 ta' Lulju 2013, l-Istatuti ta' F4E għandhom jiġu emendati biex il-Kroazja jkollha drittijiet tal-vot fil-Bord Amministrattiv ta' F4E. Il-Kummissjoni, filwaqt li tieħu opportunità permezz ta' din l-emenda u f'konformità mad-Dokument ta' Ħidma tal-Persunal tal-Kummissjoni tal-2010, tipproponi l-adozzjoni ta' modifiki addizzjonali biex ittejjeb il-ġestjoni u l-governanza ta' F4E. Dawn il-proposti ġew diskussi b'mod estensiv mal-Membri tal-Bord Amministrattiv ta' F4E u wara dawn l-iskambji, il-Bord Amministrattiv adotta b'mod unanimu l-emendi proposti fil-laqgħa tiegħu tad-9-10 ta' Diċembru 2013. Skont il-proċedura tal-emenda stipulata fl-Artikolu 21 tal-Istatuti ta' F4E, ladarba l-Bord Amministrattiv ikun approva l-emendi proposti, il-Kummissjoni tista' tissottometti l-proposta għall-adozzjoni tagħha mill-Kunsill biex timmodifika l-Istatuti. Għalhekk, f'konformità mal-Artikolu 50 tat-Trattat Euratom u l-Artikolu 21 tal-Istatuti ta' F4E, il-Kummissjoni b'dan qed tagħmel proposta lill-Kunsill għall-approvazzjoni ta' dawn l-emendi. 2. RIŻULTATI TAL-KONSULTAZZJONIJIET MAL-PARTIJIET INTERESSATI U L-VALUTAZZJONIJIET TAL-IMPATT Il-membri tal-Bord Amministrattiv ta' F4E huma l-partijiet interessati prinċipali ta' F4E. L-Istati Membri kollha, l-Isvizzera u Euratom huma rappreżentati u l-konsultazzjoni u l-qbil tagħhom huma meħtieġa dwar kwalunkwe proposta biex jiġu emendati l-Istatuti ta' F4E, f'konformità mal-Artikolu 6(4) tal-Istatuti ta' F4E. Għal din ir-raġuni, f'Ġunju 2013, il-Kummissjoni ppreżentat abbozz ta' proposta lill-Bord Amministrattiv biex temenda l-Istatuti ta' F4E. Il-Bord Amministrattiv iddeċieda li jistabbilixxi grupp ad hoc, presedut mill-President tal-Bord Amministrattiv, b'mandat li jfittex kunsens fost il-membri dwar proposti biex jemenda l-Istatuti. L-ewwel laqgħa ta' dan il-grupp ad hoc seħħet fil-21 ta' Ottubru 2013 u wara din il-laqgħa ġiet abbozzata proposta u sottomessa lill-Bord Amministrattiv tad-9-10 ta' Diċembru 2013. F'dik il-laqgħa, il-Bord Amministrattiv adotta b'mod unanimu l-emendi proposti u issa l-Kummissjoni tista' tissottometti l-proposta għall-approvazzjoni lill-Kunsill. 3. ELEMENTI LEGALI TAL-PROPOSTA 1. Definizzjoni mill-ġdid tar-rwol tal-Kumitat Eżekuttiv, il-ħolqien ta' Kumitat dwar l-Akkwisti u l-Kuntratti u Bureau. Il-kompiti attwalment fdati f'idejn il-Kumitat Eżekuttiv se jiġu maqsuma bejn żewġ Kumitati, "Kumitat Amministrattiv u ta' Ġestjoni" u "Kumitat dwar l-Akkwisti u l-Kuntratti". Is-separazzjoni proposta ta' dawn il-kompiti tippermetti allinjament aktar xieraq bejn il-kompożizzjoni ta' dawn iż-żewġ kumitati, fejn tal-ewwel huwa magħmul minn rappreżentanti tal-Membri u l-ieħor minn esperti li jaġixxu f'kapaċità personali. Il-Kumitat Amministrattiv u ta' Ġestjoni, fost l-oħrajn, se jipprepara opinjonijiet u rakkomandazzjonijiet lill-Bord Amministrattiv dwar il-baġit, il-pjan tal-istimi tar-riżorsi, il-kontijiet annwali, il-pjan tal-proġett, il-programm ta' ħidma, eċċ. Il-Kumitat dwar l-Akkwisti u l-Kuntratti se jagħti rakkomandazzjonijiet lid-Direttur ta' F4E dwar l-għotja ta' kuntratti u se jkollu biss rwol konsultattiv b'differenza mill-Kumitat Eżekuttiv attwali li għandu rwol ta' approvazzjoni. Din l-emenda hija kompletament konsistenti mal-prerogattivi mogħtija lid-Direttur ta' F4E fil-kapaċità tiegħu ta' Uffiċjal Awtorizzanti. Is-Servizz ta' Verifika Interna tal-Kummissjoni indika li d-Direttur huwa responsabbli mill-għotja tal-kuntratti u ma għandux jiddelega din ir-responsabbiltà lil Kumitat fejn il-membri huma maħtura ad personam mill-Bord Amministrattiv. Il-"Bureau", kumitat li mhux definit fid-Deċiżjoni tal-Kunsill inizjali li tistabbilixxi F4E, ġie stabbilit permezz ta' deċiżjoni tal-Bord Amministrattiv fl-2011, bħala korp sussidjarju, biex jassisti lill-Bord Amministrattiv fil-preparazzjoni tad-deċiżjonijiet tiegħu. Issa qed jiġi propost li dan il-kumitat jiġi introdott b'mod speċifiku fl-Istatuti ta' F4E għaliex il-Bord Amministrattiv jikkunsidra li ta prova li huwa strument utli li jippermettilu jaħdem b'mod iktar effiċjenti. 2. Tisħiħ tad-drittijiet ta' Euratom fir-rigward tar-"riżerva dwar il-legalità". Skont l-Artikolu 6(6) tal-Istatuti ta' F4E attwali, Euratom għandu d-dritt li jagħmel riżerva għal deċiżjoni mill-Bord Amministrattiv meta jikkunsidra li dik id-deċiżjoni tista' tkun kuntrarja għal-liġi Komunitajra. F'dan il-każ id-deċiżjoni tiġi sospiża u l-kwistjoni tiġi riferuta lill-Kummissjoni għal reviżjoni tal-legalità tagħha. Madankollu, il-Bord Amministrattiv jista' jadotta deċiżjoni minkejja opinjoni tal-Kummissjoni li tikkuntesta l-legalità tagħha. It-tisħiħ tad-drittijiet tal-Kummissjoni fir-rigward tad-dispożizzjoni dwar "ir-riżerva dwar il-legalità" ikun qed jiżgura l-konsistenza tad-deċiżjonijiet tal-Bord Amministrattiv mal-liġi tal-Komunità f'konformità mal-Artikolu 17 tat-Trattat tal-Unjoni Ewropea li jiddikjara li l-Kummissjoni "għandha tiżgura l-applikazzjoni tat-Trattati, u tal-miżuri adottati mill-istituzzjonijiet skonthom". B'din l-emenda l-Bord Amministrattiv ma jistax jadotta deċiżjoni sakemm il-Kummissjoni tkun irreġistrat opinjoni li tiddubita l-legalità tagħha. 3. Sħubija privileġġata ma' organizzazzjonijiet nominati fil-qasam tar-riċerka tal-fużjoni xjentifika u teknoloġika. Din l-emenda timmira li tistabbilixxi relazzjoni stabbli mal-Laboratorji Ewropej tal-Fużjoni (EFL). Din ir-relazzjoni hija importanti għall-operat effiċjenti u effettiv tal-Programm Ewropew tal-Fużjoni, għal F4E fit-twettiq tar-responsabbiltajiet tagħha u għal-Laboratorji Ewropej tal-Fużjoni biex jottimizzaw il-kapaċità u l-parteċipazzjoni tagħhom. Għal-laboratorji tal-Fużjoni, tkun qed tipprovdi qafas stabbli għal pjan pluriennali ta' attivitajiet, filwaqt li għal F4E tkun qed tipprovdi appoġġ stabbli u affidabbli tar-R&Ż, ibbażat fuq l-għarfien u know-how żviluppati mill-programm Ewropew tal-Fużjoni fl-aħħar 30 sena ta' attività u dawk li se jiġu żviluppati fil-futur. Il-benefiċċju tal-programm Ewropew tal-Fużjoni se jkun użu aħjar tar-riżorsi li fost l-oħrajn jiżgura li l-konġestjonijiet u d-dupplikazzjonijiet tal-isforzi jittaffew u l-finanzjament nazzjonali jiġi kkombinat b'mod ottimu mal-finanzjament komunitarju li jgħaddi minn F4E. 4. Adattament li jirriżulta mir-regolament qafas finanzjarju ġdid. Ir-regolament qafas finanzjarju ġdid għall-korpi msemmija fl-Artikolu 208 tar-Regolament (UE, Euratom) Nru 966/2012 tal-Parlament Ewropew u tal-Kunsill ġie adottat riċentament mill-Kummissjoni. Dan ir-regolament ġdid fih dispożizzjonijiet li jeħtieġ li jiġu inklużi fl-att kostitwenti (id-Deċiżjoni tal-Kunsill) jew fl-att bażiku (l-Istatuti) li jistabbilixxu dawn il-korpi li jikkonċerna wkoll lil F4E. L-emendi huma purament tekniċi u ma jaffettwawx is-sens tal-proposta approvata mill-Bord Amministrattiv. F'dan ir-rigward huwa importanti li wieħed jinnota li skont l-Artikolu 208(3) il-verifika interna tal-Kummissjoni għandha teżerċità s-setgħat tagħha ta' verifikatur intern ta' F4E. Konsegwentement il-paragrafu 2 tal-Artikolu 5 tad-Deċiżjoni tal-Kunsill, li jsemmi li l-Impriża Konġunta għandha tistabbilixxi s-servizz ta' verifika interna tagħha stess, għandu jitħassar. Skont dan, il-punt 3 tal-Anness 3 tal-Istatuti ġie emendat biex jindika li l-Impriża Konġunta għandha tistabbilixxi kapaċità ta' verifika. 5. Emenda meħtieġa għall-allinjament tal-Istatuti mal-att bażiku ġdid għall-finanzjament tal-attivitajiet ta' F4E approvati mill-Kunsill f'Diċembru 2013. Id-Deċiżjoni tal-Kunsill dwar il-finanzjament tal-attivitajiet ta' F4E għal 2014-2020 tinkludi emenda tal-Istatuti ta' F4E. Kif inhu bħalissa, l-Artikolu 12(a) tal-Istatuti ta' F4E jipprevedi biex il-kontribuzzjoni ta' Euratom issir disponibbli permezz tal-programmi ta' riċerka u taħriġ tal-Komunità, adottati skont l-Artikolu 7 tat-Trattat. Din id-dispożizzjoni jeħtieġ li tiġi emendata biex tikkunsidra li l-finanzjament ta' F4E għal 2014-2020 mhux se jsir disponibbli permezz tal-Programm Qafas ta' Euratom iżda permezz ta' din id-Deċiżjoni tal-Kunsill ġdida bbażata fuq l-Artikolu 47 tat-Trattat. Barra minn hekk, qed jiddaħħal Artikolu 5aa ġdid fid-Deċiżjoni tal-Kunsill li tistabbilixxi l-Fużjoni għall-Enerġija biex jirrinforza l-protezzjoni tal-interessi finazjarji tal-Membri tagħha magħmula mill-Impriża Konġunta. 6. Drittijiet tal-vot għall-Kroazja. Permezz tad-deċiżjoni tal-Bord Amministrattiv matul il-laqgħa tiegħu tal-10-11 ta' Ġunju 2013, qed jiġi propost li l-Kroazja tingħata żewġ voti fil-Bord Amministrattiv. 4. IMPLIKAZZJONI BAĠITARJA Din il-proposta għal Deċiżjoni tal-Kunsill ma għandhiex implikazzjoni baġitarja. Il-finanzjament tal-attivitajiet ta' F4E għall-perjodu 2014-2020 ġie stabbilit permezz tad-Deċiżjoni tal-Kunsill 2013/791/Euratom tat-13 ta' Diċembru 2013. 2014/0215 (NLE) Proposta għal DEĊIŻJONI TAL-KUNSILL li temenda d-Deċiżjoni tal-Kunsill 2007/198/Euratom li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxilha vantaġġi IL-KUNSILL TAL-UNJONI EWROPEA, Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b’mod partikolari t-tielet u r-raba' paragrafu tal-Artikolu 47 u l-Artikolu 48 tiegħu, Wara li kkunsidra l-proposta tal-Kummissjoni Ewropea, Billi: (1) Id-Deċiżjoni tal-Kunsill 2007/198/Euratom[1] stabbilixxiet l-Impriża Konġunta Ewropea għall-ITER u l-Iżvilupp tal-Enerġija mill-Fużjoni (minn hawn ’il quddiem “l-Impriża Konġunta”) biex tipprovdi l-kontribuzzjoni tal-Komunità Ewropea tal-Enerġija Atomika (minn hawn ’il quddiem “Euratom”) lill-Organizzazzjoni Internazzjonali għall-Enerġija mill-Fużjoni ITER u l-Attivitajiet ta’ Approċċ Usa’ mal-Ġappun kif ukoll biex tipprepara u tikkoordina programm ta’ attivitajiet bi tħejjija għall-kostruzzjoni ta’ reattur tal-fużjoni għal finijiet ta’ dimostrazzjoni u faċilitajiet relatati. (2) Id-Deċiżjoni 2007/198/Euratom ġiet emendata permezz tad-Deċiżjoni tal-Kunsill 2013/791/Euratom[2] biex tippermetti l-finanzjament tal-attivitajiet imwettqa mill-Impriża Konġunta matul il-perjodu 2014-2020. (3) Il-Kunsill, fil-konklużjonijiet tiegħu tat-12 ta' Lulju 2010 dwar il-Komunikazzjoni tal-Kummissjoni "L-istatus tal-ITER u triq possibbli 'l quddiem"[3], talab lill-Kummissjoni biex teżamina u tindirizza l-mod kif il-Kummissjoni, l-Istati Membri u l-Impriża Konġunta għandhom jimplimentaw ir-responsabbilitajiet u l-kompiti tagħom fuq l-ITER. (4) Ġiet identifikata lista dettaljata ta' azzjonijiet fid-Dokument ta' Ħidma tal-Persunal tal-Kummissjoni "Lejn ġestjoni u governanza robusti tal-proġett ITER"[4] ippubblikat fid-9 ta' Novembru 2010, li għandhom jittieħdu fil-livell internazzjonali, primarjament mill-Organizzazzjoni ITER, jew fil-livell Ewropew, primarjament mill-Impriża Konġunta. (5) Wara l-adeżjoni tal-Kroazja fl-Unjoni fl-1 ta' Lulju 2013, hemm ħtieġa li jiġu emendati l-Istatuti tal-Impriża Konġunta biex il-Kroazja jkollha d-drittijiet tal-vot fil-Bord Amministrattiv tal-Impriża Konġunta. Jeħtieġ li jsiru iktar emendi f'dawk l-Istatuti sabiex jitjiebu l-ġestjoni u l-amministrazzjoni tal-Impriża Konġunta. Biex jiġu kkunsidrati l-emendi fit-Trattat li jistabbilixxi l-Komunità Ewropea tal-Enerġija Atomika permezz tat-Trattat ta' Lisbona, hemm bżonn li tiġi aġġornata wkoll ir-referenza għad-dispożizzjonijiet dwar il-Qorti tal-Ġustizzja tal-Unjoni Ewropea. (6) Il-Bord Amministrattiv tal-Impriża Konġunta approva l-emendi proposti mill-Kummissjoni tad-Deċiżjoni 2007/198/Euratom, skont l-Istatuti tal-Impriża Konġunta. (7) Għandu jiġi stabbilit Kumitat Amministrattiv u ta' Ġestjoni biex jipprepara l-opinjonijiet u r-rakkomandazzjonijiet għall-adozzjoni tad-dokumenti prinċipali tal-Bord Amministrattiv. Dan il-Kumitat għandu jipprovdi wkoll konsulenzi jew rakkomandazzjonijiet dwar kwistjonijiet amministrattivi u finanzjarji speċifiċi fuq talba tad-Direttur jew tal-Bord Amministrattiv. Il-Bord Amministrattiv għandu jkollu s-setgħa li jiddelega l-kompiti lil dan il-Kumitat. Kwalunkwe Membru tal-Impriża Konġunta għandu jkollu d-dritt jinnomina rappreżentant biex iservi fuq dan il-Kumitat. (8) Għandu jiġi stabbilit Kumitat dwar l-Akkwisti u l-Kuntratti biex jagħti rakkomandazzjonijiet lid-Direttur tal-Impriża Konġunta dwar l-għoti tal-kuntratti, l-għotjiet u kwistjonijiet relatati. Il-membri ta' dan il-Kumitat għandhom jiġu nominati f'kapaċità personali mill-Bord Amministrattiv. (9) Għandu jiġi stabbilit Bureau biex jgħin lill-Bord Amministrattiv fil-preparazzjoni tad-deċiżjonijiet tiegħu. Il-Bord Amministrattiv għandu jkollu s-setgħa li jiddelega l-kompiti lil dan il-Bureau. Il-membri tal-Bureau għandhom ikunu l-President tal-Bord Amministrattiv, il-Presidenti tal-Kumitati tal-Bord Amministrattiv, rappreżentant ta' Euratom u rappreżentant tal-Istat Ospitanti ta' ITER (Franza). Il-Bord Amministrattiv għandu jkun intitolat jaħtar persuni addizzjonali fil-Bureau. (10) F'konformità mal-Artikolu 17 tat-Trattat tal-Unjoni Ewropea, il-Kummissjoni għandha tiżgura l-applikazzjoni tat-Trattati, u tal-miżuri adottati mill-istituzzjonijiet skonthom. Għalhekk, id-drittijiet tal-Kummissjoni għandhom jissaħħu sabiex jiżguraw konsistenza mad-deċiżjonijiet tal-Bord Amministrattiv mal-liġi tal-Unjoni. (11) Hemm ix-xewqa li jiġi stabbilit netwerk ta' organizzazzjonijiet nominati fil-qasam tar-riċerka tal-fużjoni xjentifika u teknoloġika biex jipprovdi riċerka stabbli u għal terminu twil u appoġġ għall-iżvilupp lill-Impriża Konġunta, ibbażat fuq l-għarfien u know-how żviluppati fil-programm Ewropew tal-Fużjoni u dawk li se jiġu żviluppati fil-futur. (12) Hemm bżonn li jiġu kkunsidrati d-dispożizzjonijiet rilevanti tar-Regolament (UE, Euratom) Nru 966/2012 tal-Parlament Ewropew u tal-Kunsill[5] u r-Regolament ta’ Delega tal-Kummissjoni (UE) Nru 1268/2012[6], b'mod partikolari r-rwol tal-verifikatur intern tal-Kummissjoni bħala verifikatur intern tal-Impriża Konġunta. (13) Id-Deċiżjoni 2007/198/Euratom kif emendata permezz tad-Deċiżjoni 2013/791/Euratom tiżgura l-finanzjament tal-attivitajiet tal-Impriża Konġunta għall-2014-2020. L-Artikolu 12(a) tal-Istatuti tal-Impriża Konġunta jipprevedi biex il-kontribuzzjoni ta' Euratom issir disponibbli permezz ta' programmi ta' riċerka u taħriġ tal-Komunità, adottati skont l-Artikolu 7 tat-Trattat. Dik id-dispożizzjoni għandha tiġi emendata biex tikkunsidra li l-finanzjament għall-2014-2020 mhux se jibqa jkun disponibbli iktar permezz tal-Programm Qafas ta' Euratom. (14) Jixraq ukoll li tiġi aġġornata d-Deċiżjoni 2007/198/Euratom fir-rigward tad-dispożizzjonijiet dwar il-protezzjoni tal-interessi finanzjarji tal-Membri. (15) Id-Deċiżjoni 2007/198/Euratom għandha għalhekk tiġi emendata skont dan, ADOTTA DIN ID-DEĊIŻJONI: Artikolu 1 Id-Deċiżjoni 2007/198/Euratom hija emendata kif ġej: (1) L-Artikolu 5 huwa emendat kif ġej: (a) fil-paragrafu 1, tiżdied is-sentenza li ġejja: "L-Impriża Konġunta tista' tagħti għotjiet u premji skont ir-regoli tar-regolament finanzjarju tagħha."; (b) il-paragrafu 2 jitħassar; (2) jiddaħħal l-Artikolu 5aa li ġej: "Artikolu 5aa Protezzjoni tal-interessi finanzjarji tal-Membri L-Impriża Konġunta għandha tiżgura li l-interessi finanzjarji tal-Membri tagħha jiġu protetti b'mod adegwat billi twettaq jew tikkummissjona kontrolli interni u esterni xierqa."; (3) il-paragrafu 3 tal-Artikolu 9 jinbidel b'dan li ġej: "Il-Qorti tal-Ġustizzja għandu jkollha ġurisdizzjoni fl-azzjonijiet miġjuba kontra l-Impriża Konġunta, inkluż deċiżjonijiet tal-Bord Amministrattiv tagħha, skont il-kundizzjonijiet previsti fl-Artikoli 263 u 265 tat-Trattat dwar il-Funzjonament tal-Unjoni Ewropea"; (4) l-Anness huwa emendat skont l-Anness ta’ din id-Deċiżjoni. Artikolu 2 Applikazzjoni Din id-Deċiżjoni għandha tidħol fis-seħħ fl-għoxrin jum wara l-pubblikazzjoni tagħha f'Il-Ġurnal Uffiċjali tal-Unjoni Ewropea. Magħmul fi Brussell, Għall-Kunsill Il-President [1] Id-Deċiżjoni tal-Kunsill 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u l-Iżvilupp tal-Enerġija mill-Fużjoni u li tikkonferixxilha vantaġġi (ĠU L 90, 30.3.2007, p. 58). [2] Id-Deċiżjoni tal-Kunsill 2013/791/Euratom tat-13 ta’ Diċembru 2013 li temenda d-Deċiżjoni tal-Kunsill 2007/198/Euratom li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxilha vantaġġi (ĠU L 349, 21.12.2013, p. 100). [3] COM(2010) 226 final tal-4 ta’ Mejju 2010. [4] SEC(2010) 1386 final tad-9 ta' Novembru 2010. [5] Ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni Ewropea u li jħassar ir-Regolament tal-Kunsill (KE, Euratom) Nru 1605/2002 (ĠU L 298, 26.10.2012, p. 1). [6] Ir-Regolament ta’ Delega tal-Kummissjoni (UE) Nru 1268/2012 tad-29 ta’ Ottubru 2012 dwar ir-regoli tal-applikazzjoni tar-Regolament (UE, Euratom) Nru 966/2012 tal-Parlament Ewropew u tal-Kunsill dwar ir-regoli finanzjarji applikabbli għall-baġit ġenerali tal-Unjoni (ĠU L 362, 31.12.2012, p. 1). ANNESSI għall- Proposta għal Deċiżjoni tal-Kunsill li temenda d-Deċiżjoni tal-Kunsill 2007/198/Euratom li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxilha vantaġġi ANNESS L-Anness huwa emendat kif ġej: (1) L-Artikolu 5 huwa emendat kif ġej: (a) it-titolu jinbidel b'dan li ġej: "Korpi u Kumitati"; (b) il-paragrafu 2 jinbidel b’dan li ġej: "2. Il-Bord Amministrattiv għandu jkun assistit mill-Kumitat Amministrattiv u ta' Ġestjoni u mill-Bureau f'konformità mal-Artikoli 8a u 9a."; (c) jiddaħħal il-paragrafu 2a li ġej: "2a. Il-kumitati tal-Impriża Konġunta għandhom ikunu l-Kumitat Amministrattiv u ta' Ġestjoni, il-Bureau u l-Kumitat dwar l-Akkwisti u l-Kuntratti ("minn hawn 'il quddiem il-Kumitati")"; (d) il-paragrafu 3 jinbidel b’dan li ġej: "3. Id-Direttur għandu jikkonsulta mal-Kumitat dwar l-Akkwisti u l-Kuntratti skont l-Artikolu 8b."; (e) jiżdied il-paragrafu 4 li ġej: "4. Il-Bord Amministrattiv u d-Direttur għandhom jikkonsultaw il-Panel Konsultattiv Tekniku skont l-Artikolu 9."; (2) L-Artikolu 6 huwa emendat kif ġej: (a) il-paragrafu 3 huwa emendat kif ġej: (i) il-punti (b) u (c) jinbidlu b'dan li ġej: "(b) jistabbilixxi korpi sussidjarji; (c) jaħtar il-presidenti u l-membri tal-Kumitati u kwalunkwe korp sussidjarju stabbilit skont il-punt (b); (ii) fil-punt (d), il-kliem "programmi ta' ħidma" jinbidlu bil-kliem "programm ta' ħidma"; (iii) il-punt (e) jinbidel b’dan li ġej: (e) jadotta l-baġit annwali (inkluż il-partijiet speċifiċi marbuta mal-ispejjeż amministrattivi u tal-persunal) u jagħti opinjoni dwar il-kontijiet annwali;"; (iv) il-punt (n) jinbidel b'dan li ġej: "(n) japprova l-konklużjoni tal-ftehimiet jew arranġamenti fir-rigward ta' kooperazzjoni ma' pajjiżi terzi u ma' istituzzjonijiet, impriżi jew persuni ta' pajjiżi terzi jew ma' organizzazzjonijiet internazzjonali bl-eċċezzjoni tal-arranġamenti tal-akkwisti għall-attivitajiet stipulati fl-Artikolu 3(1)(b)-(c) u 3(2)(a);"; (v) il-punt (o) jinbidel b’dan li ġej: "(o) jivvaluta r-rapport annwali dwar il-progress tal-Impriża Konġunta fir-rigward tal-programm ta' ħidma tagħha u r-riżorsi tagħha;"; (vi) il-punt (q) jitħassar; (b) Fil-paragrafu 6, it-tielet u r-raba' subparagrafu jinbidlu b'dan li ġej: "Il-Kummissjoni tista' tasal għal opinjoni dwar il-legalità tad-deċiżjoni tal-Bord Amministrattiv fi żmien xahar minn meta l-kwistjoni tiġi riferuta lill-Kummissjoni, fin-nuqqas ta' liema d-deċiżjoni tal-Bord Amministrattiv għandha titqies bħala konfermata. Il-Bord Amministrattiv għandu jeżamina mill-ġdid id-deċiżjoni tiegħu fid-dawl tal-opinjonijiet tal-Kummissjoni biex jiżgura, kif jixraq, il-konformità mal-liġi tal-Komunità."; (c) il-paragrafi 9 u 10 jinbidlu b’dan li ġej: "9. Sakemm ma jkunx deċiż mod ieħor f'każijiet partikolari, id-Direttur tal-Impriża Konġunta u l-Presidenti tal-Kumitati għandhom jipparteċipaw fil-laqgħat tal-Bord Amministrattiv. 10. Il-Bord Amministrattiv għandu jadotta r-regoli tal-proċedura tiegħu permezz ta' maġġoranza ta' żewġ terzi tal-voti totali. Il-Bord Amministrattiv għandu japprova r-regoli tal-proċedura tal-Kumitati permezz ta' maġġoranza ta' żewġ terzi tal-voti totali."; (3) L-Artikolu 7 jitħassar. (4) il-paragrafu 4 tal-Artikolu 8 huwa emendat kif ġej: (a) l-ewwel subparagrafu għandu jinbidel b'dan li ġej: "Id-Direttur għandu jimplimenta l-programm ta' ħidma u jidderieġi l-eżekuzzjoni tal-attivitajiet stabbiliti fl-Artikolu 3. Għandu jforni lill-Bord Amministrattiv u lill-Kumitati u kwalunkwe korp sussidjarju ieħor bl-informazzjoni kollha neċessarja għat-twettiq tal-funzjonijiet tagħhom."; (b) fil-punti (c) u (i), il-kliem "programmi ta' ħidma" jinbidlu bil-kliem "programm ta' ħidma"; (c) il-punti (j) u (k) jinbidlu b’dan li ġej: "(j) ifasslu tali rapporti oħrajn kif jista' jitlob il-Bord Amministrattiv jew il-Kumitati; (k) jassistu lill-Bord Amministrattiv u l-Kumitati billi jfornu s-segretarjati tagħhom;"; (5) jiddaħħlu l-Artikoli 8a u 8b li ġejjin: "Artikolu 8a Kumitat Amministrattiv u ta' Ġestjoni 1. Fuq talba tad-Direttur jew tal-Bord Amministrattiv, il-Kumitat Amministrattiv u ta' Ġestjoni għandu jipprovdi konsulenza jew rakkomandazzjonijiet dwar kwistjonijiet speċifiċi marbuta mal-ippjanar amministrattiv u finanzjarju tal-Impriża Konġunta u jwettaq kwalunkwe kompitu ieħor li l-Bord Amministrattiv jista' jiddelega lilu. 2. Il-Kumitat Amministrattiv u ta' Ġestjoni għandu b'mod partikolari jipprepara l-opinjonijiet u r-rakkomandazzjonijiet għall-Bord Amministrattiv dwar il-baġit, il-kontijiet annwali, il-pjan tal-proġett, il-programm ta' ħidma, il-pjan ta' stima tar-riżorsi, il-pjan ta' stabbilment tal-persunal, il-pjan ta' politika tal-persunal u kwistjonijiet oħrajn relatati. 3. Il-Bord Amministrattiv għandu jaħtar membri tal-Kumitat Amministrattiv u ta' Ġestjoni minn fost ir-rappreżentanti nominati mill-Membri. Membru wieħed tal-Kumitat għandu jkun Euratom. 4. Il-Membri tal-Kumitat Amministrattiv u ta' Ġestjoni għandhom iwettqu dmirijiethom fl-interess ġenerali tal-Impriża Konġunta. 5. Suġġett għall-approvazzjoni minn qabel tal-Bord Amministrattiv, il-Kumitat Amministrattiv u ta' Ġestjoni għandu jadotta r-regoli ta' proċedura tiegħu. Artikolu 8b Kumitat dwar l-Akkwisti u l-Kuntratti 1. Il-Kumitat dwar l-Akkwisti u l-Kuntratti għandu jipprovdi lid-Direttur b'rakkomandazzjonijiet dwar l-istrateġiji f'rabta mal-akkwisti u l-attivitajiet tal-għotja u l-għotja u s-segwitu tal-kuntratti u kwistjonijiet oħrajn relatati. 2. Il-Bord Amministrattiv għandu jaħtar il-membri tal-Kumitat dwar l-Akkwisti u l-Kuntratti minn fost persuni ta' pożizzjoni u esperjenza professjonali magħrufin fi kwistjonijiet kuntrattwali u tal-akkwisti. Il-Membri tal-Bord Amministrattiv ma għandhomx ikunu membri tal-Kumitat dwar l-Akkwisti u l-Kuntratti. 3. Il-membri tal-Kumitat dwar l-Akkwisti u l-Kuntratti ma għandhomx ikunu marbutin bl-ebda struzzjonijiet. Għandhom ikunu indipendenti fit-twettiq ta' dimirijiethom. 4. Suġġett għall-approvazzjoni minn qabel tal-Bord Amministrattiv, il-Kumitat dwar l-Akkwisti u l-Kuntratti għandu jadotta r-regoli ta' proċedura tiegħu."; (6) L-Artikolu 9 jinbidel b'dan li ġej: "Artikolu 9 Panel Konsultattiv Tekniku 1. Il-Panel Konsultattiv Tekniku għandu jikkonsulta lill-Bord Amministrattiv u lid-Direttur, kif meħtieġ, dwar l-adozzjoni u l-implimentazzjoni tal-pjan tal-proġett u l-programm ta' ħidma. 2. Il-Bord Amministrattiv għandu jaħtar il-membri tal-Panel Konsultattiv Tekniku minn fost persuni ta' pożizzjoni u esperjenza professjonali magħrufin fil-kwistjonijiet xjentifiċi u tal-inġinerija dwar il-fużjoni u l-attivitajiet assoċjati. 3. Il-membri tal-Panel Konsultattiv Tekniku ma għandhomx ikunu marbutin bl-ebda struzzjonijiet. Għandhom ikunu indipendenti fit-twettiq ta' dimirijiethom, fl-interess ġenerali tal-Impriża Ġenerali. 4. Suġġett għall-approvazzjoni minn qabel tal-Bord Amministrattiv, il-Kumitat tal-Panel Konsultattiv Tekniku għandu jadotta r-regoli ta' proċedura tiegħu."; (7) jiddaħħal l-Artikolu 9a li ġej: "Artikolu 9a Bureau 1. Il-Bureau għandu jassisti lill-Bord Amministrattiv fil-preparazzjoni tad-deċiżjonijiet tiegħu u għandu jwettaq kwalunkwe kompitu ieħor li l-Bord Amministrattiv jista' jiddelegalu. 2. Is-sħubija għandha tkun magħmula mill-President tal-Bord Amministrattiv, il-Presidenti tal-Kumitati, rappreżentant ta' Euratom u rappreżentant tal-Istat ospitanti ta' ITER. Il-Bord Amministrattiv jista' jaħtar membri addizzjonali fil-Bureau. 3. Il-President tal-Bureau għandu jkun il-President tal-Bord Amminsitrattiv. 4. Il-Membri tal-Bureau għandhom iwettqu dmirijiethom fl-interess ġenerali tal-Impriża Konġunta. 5. Suġġett għall-approvazzjoni minn qabel tal-Bord Amministrattiv, il-Bureau għandu jadotta r-regoli ta' proċedura tiegħu."; (8) L-Artikolu 11 jinbidel b'dan li ġej: "Artikolu 11 Programm ta' Ħidma u pjan ta' stima tar-riżorsi Kull sena d-Direttur għandu jipprepara s-sottomissjoni tal-pjan tal-proġett lill-Bord Amministrattiv, il-pjan ta' stima tar-riżorsi u l-programm ta' ħidma annwali u l-baġit dettaljati."; (9) fil-paragrafu 1 tal-Artikolu 12, il-punt (a) jinbidel b'dan li ġej: "(a) il-kontribuzzjoni ta' Euratom għandha ssir disponibbli permezz tal-programmi ta' riċerka u taħriġ adottati skont l-Artikolu 7 tat-Trattat jew permezz ta' kwalunkwe deċiżjoni oħra adottata mill-Kunsill."; (10) L-Artikolu 14 jinbidel b'dan li ġej: "Artikolu 14 Rapport annwali Ir-rapport annwali għandu jirreġistra l-implimentazzjoni tal-programm ta' ħidma mill-Impriża Konġunta. B'mod partikolari għandu jfassal pjan għall-attivitajiet magħmula mill-Impriża Konġunta u jevalwa r-riżultati fir-rigward tal-objettivi u l-iskeda stabbiliti, ir-riskji assoċjati mal-attivitajiet imwettqa, l-użu tar-riżorsi u l-operat ġenerali tal-Impriża Konġunta. Ir-rapport annwali għandu jiġi ppreparat mid-Direttur, ivvalutat mill-Bord Amministrattiv u mibgħut mill-Bord Amministrattiv, flimkien mal-valutazzjoni tiegħu, lill-Membri, il-Kummissjoni, il-Parlament Ewropew u l-Kunsill."; (11) fit-tieni sottoparagrafu tal-Artikolu 15(1), il-kliem “15 ta' Ġunju” jinbidlu bil-kliem “l-1 ta' Ġunju”; (12) jiddaħħal l-Artikolu 15a li ġej: "Artikolu 15a Netwerking ma' organizzazzjonijiet nominati fil-qasam tar-riċerka tal-fużjoni xjentifika u teknoloġika 1. L-Impriża Konġunta biex tkompli trendi l-attivitajiet tagħha, għandha tirrikorri għal għarfien u faċilitajiet żviluppati minn organizzazzjonijiet kompetenti tar-riċerka pubblika li jaħdmu fil-qasam tar-riċerka u l-iżvilupp tal-fużjoni. 2. Il-Bord Amministrattiv, filwaqt li jaġixxi fuq proposta mid-Direttur, għandu jfassal lista li għandha ssir pubblika tal-organizzazzjonijiet kompetenti nominati mill-Membri li jistgħu jwettqu attivitajiet tar-riċerka u żvilupp biex ikomplu jrendu l-kompiti tal-Impriża Konġunta, individwalment jew f'netwerks. Dawn l-attivitajiet jistgħu jkunu eliġibbli għal appoġġ finanzjarju mill-Impriża Konġunta. 3. L-arranġamenti ta' implimentazzjoni għall-applikazzjoni tal-paragrafi 1 u 2 ta' dan l-Artikolu għandhom jiżguraw trasparenza u kompetizzjoni fost l-organizzazzjonijiet tar-riċerka pubblika u għandhom jiġu stipulati fir-regolament finanzjarju u fir-regoli ta' implimentazzjoni tiegħu msemmija fl-Artikolu 13 u l-Anness III."; (13) fl-Anness I, tiddaħħal ir-ringiela li ġejja wara l-entrata għall-Bulgarija: " Il-Kroazja || 2 "; (14) L-Anness II huwa emendat kif ġej: (a) il-punt 2 jinbidel b'dan li ġej: "2. L-ammont totali tal-kontribuzzjonijiet tas-sħubija annwali għal sena n għandhom jiġu kkalkolati abbażi tar-riżorsi annwali meħtieġa għall-amministrazzjoni tal-Impriża Konġunta f'dik is-sena, kif adottat bil-pjan ta' stima tar-riżorsi mill-Bord Amministrattiv."; (b) fil-punt 4, jiżdied il-punt (c) li ġej: "(c) Il-Bord Amministrattiv jista' jimponi iktar pagamenti fuq Membru meta dan il-Membru ma jħallasx il-kontribuzzjoni tiegħu sad-data stabbilita."; (15) L-Anness III huwa emendat kif ġej: (a) il-punt 3 jinbidel b'dan li ġej: "3. L-Impriża Konġunta għandha tistabbilixxi kapaċità tal-verifika interna."; (b) fil-punt (c) tal-punt 5, il-kliem "programmi ta' ħidma" jinbidlu bil-kliem "programm ta' ħidma"; (c) fil-punt 5, il-punt (f) jinbidel b'dan li ġej: "(f) regoli u proċeduri għall-kontrol finanzjarju intern, inkluż setgħat delegati;"; (d) fil-punt 5, jiżdied il-punt (k) li ġej: "(k) regoli dwar il-ġestjoni tal-għotjiet."; (e) fil-punt 5 jiżdied il-paragrafu li ġej: "Għall-finijiet tal-punt (d) l-impenji baġitarji għal azzjonijiet li jestendu għal iktar minn sena finanzjarja waħda jistgħu jitqassmu fuq diversi snin ta' pagamenti annwali;"; (f) jiżdied il-paragrafu 10 li ġej: "10. L-Impriża Konġunta għandha tadotta dispożizzjonijiet u regoli għall-istabbilment ta' netwerk ma' organizzazzjonijiet nominati msemmija fl-Artikolu 15a tal-Istatuti. Dawk ir-regoli għandhom jiżguraw trasparenza u kompentizzjoni fost l-organizzazzjonijiet tar-riċerka pubblika Ewropej u għandhom jispeċifikaw, b'mod partikolari, il-kriterji għall-inklużjoni ta' organizzazzjoni fil-lista tal-organizzazzjonijiet kompetenti nominati mill-Membri.".